РЕПУБЛКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/353-14

29. октобар 2014. године

Б е о г р а д

З А П И С Н И К

15. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 29. ОКТОБРА 2014. ГОДИНЕ

Седница је почела у 9.30 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Зоран Бојанић, Бранка Бошњак, Драган Јовановић, Милан Ковачевић, Зоран Милекић, Мујо Муковић, др Владимир Орлић, Катарина Ракић и Вучета Тошковић.

Седници нису присуствовали чланови Одбора: Константин Арсеновић, Јовица Јевтић, Јован Марковић, Саша Мирковић, Сузана Спасојевић, Горан Ћирић и Слободан Хомен, нити њихови заменици.

Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Предлога закона о измени Закона о легализацији објеката у појединостима, који је поднела група од 127 народних посланика (број 351-3835/14 од 24. октобра 2014. године);
2. Р а з н о.

Прва тачка дневног реда - **Разматрање Предлога закона о измени Закона о легализацији објеката у појединостима, који је поднела група од 127 народних посланика**

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о измени закона о легализацији објеката.

I

Одбор је одлучио да предложи Народној скупштини да **одбије** следеће амандмане:

- **на члан 1.** који су заједно поднели народни посланици Борислав Стефановић, Весна Мартиновић и Балша Божовић;

**- на члан 1.** који је поднео народни посланик др Благоје Брадић;

- **на члан 2.** који су заједно поднели народни посланици Борислав Стефановић, Весна Мартиновић и Балша Божовић.

Представник предлагача закона на седници Одбора није прихватио амандмане на чл.1 и 2. Предлога закона.

II

Одбор је у складу са чланом 157. став 6. Пословника Народне скупштине поднео амандман на члан 1. Предлога закона.

**АМАНДМАН**

Члан 1.Предлога закона мења се и гласи:

У Закону о легализацији објеката (,,Службени гласник РС“, број 95/13), у члану 23. став 1. мења се и гласи:

,,Ако у року, који не може бити дужи од годину дана и шест месеци од дана ступања на снагу овог закона, подносилац захтева не достави документацију потребну за утврђивање могућности легализације, надлежни орган ће закључком одбацити захтев.“

**О б р а з л о ж е њ е**

Имајући у виду да рок из члана 23. став 1. Закона истиче 1. новембра 2014. године, као и чињеницу да је велики број предмета у поступку легализације објеката, неопходно је да се овај рок продужи. Предложеним законским решењем се стварају реални услови да инвеститори, односно власници бесправно изграђене објекте доведу у легалне токове.

Предложена измена омогућила би органу да предходно утврди могућност легализације, а тек потом, по утврђивању те чињенице, затражи и осталу документацију прописану Законом, јер би у супротном и странка, за чији објекат се утврди да нема могућност легализације, морала да изради пројекат изведеног објекта односно да има непотребне трошкове. Наведено се предлаже из разлога целисходности и економичности поступка.

Представник предлагача закона на седници Одбора **прихватио** је амандман Одбора на члан 1. Предлога закона.

За известиоца Одбора на седници Народне скупштине одређена је народни посланик, Бранка Бошњак, члан Одбора.

Друга тачка дневног реда - **Р а з н о**

Поводом ове тачке дневног реда није било предлога ни дискусије.

На седници је вођен тонски запис.

Седница је закључена у 10,00 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић